Projekts

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.\_\_.§)

 **Valsts atbalsta programmas “Latvijas Goda ģimenes apliecība**

 **“Goda ģimenes karte”” īstenošanas kārtība**

Izdoti saskaņā ar

Bērnu tiesību aizsardzības likuma

26. panta sesto daļu

**I. Vispārīgie jautājumi**

1. Noteikumi nosaka valsts atbalsta programmas “Latvijas Goda ģimenes apliecība “Goda ģimenes karte”” (turpmāk – atbalsta programma) īstenošanas kārtību, tai skaitā Latvijas Goda ģimenes apliecības “Goda ģimenes karte” (turpmāk – karte) piešķiršanas, izmantošanas un anulēšanas kārtību, kā arī kartes paraugus (1. un 2. pielikums).
2. Atbalsta programmas mērķis ir veicināt daudzbērnu ģimeņu un ģimeņu, kuru aprūpē ir bērns ar invaliditāti vai pilngadīga persona, kura nav sasniegusi 24 gadu vecumu, ja tai ir noteikta I vai II invaliditātes grupa (turpmāk – Goda ģimenes), labklājību, sniedzot tām priekšrocības (atvieglojumus) dažādu pakalpojumu saņemšanā, tādējādi samazinot ģimeņu ikdienas izdevumus.
3. Atbalsta programmas īstenotājs ir Sabiedrības integrācijas fonds (turpmāk – fonds).
4. Fonds atbalsta programmas ietvaros veic šādus uzdevumus:
	1. ne retāk kā reizi pusgadā apkopo un analizē informāciju par valsts, pašvaldību iestāžu, komersantu un citu personu (turpmāk – programmas dalībnieks) sniegtajiem un plānotajiem atvieglojumiem un pakalpojumiem Goda ģimenēm;
	2. tīmekļvietnē [www.godagimene.lv](http://www.godagimene.lv/) publicē informāciju par pakalpojumiem un atvieglojumiem Goda ģimenēm, kā arī par programmas dalībniekiem;
	3. vismaz vienu reizi gadā veic aptauju par atbalsta programmas ieguvumiem un ietekmi uz Goda ģimeņu labklājību;
	4. ja nepieciešams, izstrādā ieteikumus normatīvo aktu pilnveidošanai Goda ģimeņu atbalstam;
	5. veicina programmas dalībnieku brīvprātīgu iesaistīšanos atbalsta sniegšanā Goda ģimenēm;
	6. nodrošina karšu izsniegšanu;
	7. karšu darbības nodrošināšanai fonds uztur un pilnveido Informācijas uzkrāšanas un analīzes sistēmu, kas uztur informāciju par personām, to iesniegumiem, izsniegtajām un anulētajām kartēm, un nodrošina datu apmaiņu ar iestādēm vai institūcijām, kuras nodrošina pakalpojumu sniegšanu Goda ģimenēm;
	8. nodrošina regulāru sabiedrības informēšanu par karti un atvieglojumiem Goda ģimenēm.
5. Karte Goda ģimenei nodrošina iespēju saņemt atbalsta programmā paredzētās atlaides un pakalpojumus, kurus piedāvā pakalpojumu sniedzēji Latvijas republikā un noteiktos gadījumos arī ārpus Latvijas Republikas.
6. Karte ir digitālā un plastikāta formātā.

**II. Kartes piešķiršana un anulēšana**

1. Karti (1. pielikums) piešķir Goda ģimenes loceklim (turpmāk – persona), kurš ir iesniedzis pieteikumu kartes saņemšanai un atbilst Goda ģimenes statusam. Persona atbilst Goda ģimenes statusam, ja:
	1. tās, laulātā vai bērnu deklarētā vai reģistrētā dzīvesvieta ir Latvijas Republikā, izņemot gadījumu, ja bērns izglītību iegūst ārvalsts izglītības iestādē un viņa pagaidu dzīvesvieta ir ārvalstī;
	2. tā aprūpē vai kopā ar laulāto aprūpē trīs vai vairāk bērnus, tai skaitā audžuģimenē vai aizbildnībā esošus bērnus un pilngadīgas personas, kuras nav sasniegušas 24 gadu vecumu, ja tās iegūst vispārējo, profesionālo vai augstāko izglītību. Bērnu skaitā neieskaita bērnus, par kuriem personai ir pārtrauktas vai atņemtas aizgādības tiesības;
	3. tā aprūpē vai kopā ar laulāto aprūpē bērnu ar invaliditāti vai pilngadīgu personu, kura nav sasniegusi 24 gadu vecumu, ja tai ir noteikta I vai II invaliditātes grupa;
	4. tā nav reģistrēta kā parādnieks Uzturlīdzekļu garantiju fonda administrācijas iesniedzēju un parādnieku reģistrā. Minētais neattiecas uz parādnieku, kas ir:
		1. persona ar invaliditāti;
		2. persona, kura pārejošas darbnespējas dēļ nestrādā ilgāk kā sešus mēnešus, ja darbnespēja ir nepārtraukta, vai vienu gadu triju gadu periodā, ja darbnespēja atkārtojas ar pārtraukumiem;
		3. persona, kura ir noslēgusi vienošanos ar Uzturlīdzekļu garantiju fonda administrāciju par kārtību, kādā tā veic uzturlīdzekļu un likumisko procentu maksājumus, un noslēgto vienošanos pilda, kā arī tā nav iekļauta parādnieku reģistrā.
2. Karti (2. pielikums) var piešķirt:
	1. šo noteikumu 7.2. apakšpunktā minētajiem bērniem, kuri ir uzsākuši pamatizglītības apguvi, bet ne jaunākiem par sešiem gadiem;
	2. šo noteikumu  7.3. apakšpunktā minētajiem bērniem, kuri ir uzsākuši pamatizglītības apguvi, bet ne jaunākiem par sešiem gadiem;
	3. pilngadīgām personām, kuras turpina iegūt vispārējo, profesionālo vai augstāko izglītību, kuras nav sasniegušas 24 gadu vecumu;
	4. pilngadīgām personām, kuras nav sasniegušas 24 gadu vecumu, ja tām ir noteikta I vai II invaliditātes grupa.
3. Persona, kura vēlas saņemt karti, fondā iesniedz iesniegumu par kartes piešķiršanu (aizpilda veidlapu), norādot šādas ziņas:
	1. iesniedzēja vārds (-i), uzvārds (-i), personas kods, faktiskā adrese, tālruņa numurs, elektroniskā pasta adrese vai oficiālā elektroniskā adrese;
	2. katra bērna, tai skaitā audžuģimenē ievietotā un aizbildnībā esošā bērna vārds (-i), uzvārds (-i), personas kods.
4. Iesniegumu par kartes piešķiršanu var iesniegt:
	1. elektroniski portālā [www.godagimene.lv](http://www.godagimene.lv/), identifikācijai izmantojot Valsts reģionālās attīstības aģentūras pārziņā esošo Valsts informācijas sistēmu savietotāju, ar kura palīdzību attālināti elektroniskā veidā identificēt fizisko personu, kura pieprasa vai saņem pakalpojumu;
	2. elektroniski vienotajā valsts pārvaldes pakalpojumu portālā [www.latvija.lv](http://www.latvija.lv/);
	3. elektroniski, izmantojot mobilo aplikāciju “Goda ģimenes karte”;
	4. personīgi fondā, uzrādot personu apliecinošu dokumentu.
5. Ja bērns vai pilngadīga persona, kura nav sasniegusi 24 gadu vecumu turpina iegūt vispārējo, profesionālo vai augstāko izglītību ārpus Latvijas Republikas teritorijas, šo noteikumu 9. punktā minētajam iesniegumam pievieno izglītības iestādes dokumentu, kas apliecina, ka bērns vai pilngadīga persona iegūst izglītību attiecīgajā izglītības iestādē, ja tas atbilst šādām prasībām:
	1. ārvalsts izglītības iestādes izsniegtais dokuments satur informāciju, kas ļauj nepārprotami secināt, ka bērns vai pilngadīga persona, kuram tas izsniegts, iegūst izglītību vispārējās, profesionālās vai augstākās izglītības iestādē dokumentā norādītajā laika posmā;
	2. ārvalsts izglītības iestādes izsniegtajam dokumentam ir pievienots tulkojums saskaņā ar normatīvajiem aktiem par valsts valodas lietošanu;
	3. ir ievērotas normatīvajos aktos par dokumentu legalizāciju noteiktās prasības.
6. Lai pārbaudītu personas iesniegumā sniegto informāciju, fonds sadarbojas ar Pilsonības un migrācijas lietu pārvaldi, Veselības un darbspēju ekspertīzes ārstu valsts komisiju un Valsts izglītības informācijas sistēmas uzturētājiem, nosūtot informācijas pieprasījumu par personām, kuras pieprasījušas karti (turpmāk – kartes pieprasītājs). Fonda pieprasījumā (turpmāk – pieprasījums) norāda kartes pieprasītāja vārdu (-us), uzvārdu (-us) un personas kodu.
7. Pilsonības un migrācijas lietu pārvalde pēc pieprasījuma saņemšanas pārbauda, vai kartes pieprasītājam:
	1. Iedzīvotāju reģistrā (turpmāk – reģistrs) nav reģistrēts miršanas fakts un personas statuss ir aktīvs;
	2. kartes pieprasītāja laulātajam reģistrā nav reģistrēts miršanas fakts un personas statuss ir aktīvs;
	3. vienam vai kopā ar laulāto (tai skaitā aizbildnībā vai kā audžuģimenei) ir vismaz trīs bērni vai bērns ar invaliditāti, par kuriem reģistrā nav reģistrēts miršanas fakts un personas statuss ir aktīvs (norādot katra bērna personas kodu, vārdu (-us), un uzvārdu (-us)), tajā skaitā pilngadīgas personas, kuras iegūst vispārējo, profesionālo vai augstāko izglītību līdz 24 gadu vecuma sasniegšanai vai pilngadīgas personas, kurām ir noteikta I vai II invaliditātes grupa un datu pārbaudes brīdī nav sasniegušas 24 gadu vecumu;
	4. kartes pieprasītājam un tā laulātajam nav pārtrauktas vai atņemtas bērnu aizgādības tiesības;
	5. kartes pieprasītājam un laulātajam un šo noteikumu 13.3. apakšpunktā minētajiem bērniem deklarētā vai reģistrētā dzīvesvieta ir Latvijas Republikā. Minētā prasība neattiecas uz gadījumu, ja bērns izglītību iegūst ārvalsts izglītības iestādē un viņa dzīvesvieta ir ārvalstī.
8. Fonds tiešsaistes režīmā no Invaliditātes informatīvās sistēmas iegūst šādus datus:
	1. termiņš, uz kādu bērnam ir noteikta invaliditāte;
	2. termiņš, uz kādu pilngadīgai personai, kuras nav sasniegušas 24 gadu vecumu, ir noteikta I vai II grupas invaliditāte, ja kartes pieprasītājs iesniegumā ir iekļāvis attiecīgu norādi.
9. Lai pārbaudītu, vai kartes pieprasītājs vai tā laulātais nav reģistrēts kā parādnieks Uzturlīdzekļu garantiju fonda administrācijas iesniedzēju un parādnieku reģistrā, fonds saņem informāciju no Uzturlīdzekļu garantiju fonda administrācijas tiešsaistes režīmā.
10. Lai pārbaudītu, vai ģimenē pilngadīgā persona, kura nav sasniegusi 24 gadu vecumu, turpina iegūt vispārējo, profesionālo vai augstāko izglītību, fonds saņem informāciju no Veselības un darbspēju ekspertīzes ārstu valsts komisiju un Valsts izglītības informācijas sistēmas uzturētājiem tiešsaistes režīmā.
11. Informācijas apmaiņa starp Pilsonības un migrācijas lietu pārvaldi un fondu notiek elektroniski, ievērojot normatīvajos aktos noteiktās personas datu aizsardzības prasības.
12. Fonds 21 dienas laikā no kartes pieprasītāja iesnieguma saņemšanas dienas pieņem lēmumu par kartes piešķiršanu vai atteikumu to piešķirt un:
	1. ja persona atbilst Goda ģimenes statusam:
		1. 10 darbdienu laikā pēc šo noteikumu 11., 13., 14., 15. un 16. punktā minētās informācijas saņemšanas nosūta personai uz iesniegumā norādīto elektroniskā pasta adresi vai oficiālo elektronisko adresi paziņojumu par kartes sagatavošanu un iespējām to saņemt;
		2. trīs darbdienu laikā pēc lēmuma par kartes piešķiršanu pieņemšanas nosūta personai, atbilstoši iesniegumā norādītajam – digitālo karti, plastikāta karti, vai abas:
			1. digitālo karti uz personas iesniegumā norādīto elektroniskā pasta adresi vai oficiālo elektronisko adresi;
			2. plastikāta karti ierakstītā pasta sūtījumā uz personas iesniegumā norādīto adresi, ja tās izgatavošanas nepieciešamība ir norādīta personas iesniegumā un ja persona nav paudusi vēlmi karti saņemt personīgi fondā.
	2. ja persona neatbilst Goda ģimenes statusam, uz personas iesniegumā norādīto elektroniskā pasta adresi vai oficiālo elektronisko adresi, nosūta personai lēmumu par atteikumu piešķirt karti.
13. Karti personai izsniedz bez maksas.
14. Fonds digitālo un plastikāta karti izsniedz:
	1. uz vienu gadu, ja personai ir viens vai divi nepilngadīgi bērni, bet pārējie ir pilngadīgas personas, kuras iegūst vispārējo, profesionālo vai augstāko izglītību Latvijas Republikā vai ārvalstī un nav sasniegušas 24 gadu vecumu;
	2. uz trīs gadiem, ja:
		1. personai ir vismaz trīs bērni vecumā līdz 15 gadiem;
		2. personai ir trīs bērni vecumā līdz 15 gadiem un pārējie ir pilngadīgas personas, kuras iegūst vispārējo, profesionālo vai augstāko izglītību Latvijas Republikā vai ārvalstī un nav sasniegušas 24 gadu vecumu, tad pilngadīgām personām karti piešķir uz gadu, vai līdz brīdim, kad tiek sasniegts 24 gadu vecums;
	3. uz termiņu līdz 2021. gada 31. decembrim, ja persona aprūpē vai kopā ar laulāto aprūpē bērnu ar invaliditāti vai pilngadīgu personu, kura nav sasniegusi 24 gadu vecumu, ja tai ir noteikta I vai II invaliditātes grupa.
15. Ja persona aprūpē vairāk par astoņiem bērniem, kas ieskaitāmi Goda ģimenes bērnu skaitā, personai izsniedz divas plastikāta kartes ar vienu numuru, uz katras kartes norādot to bērnu vārdu (-us) un uzvārdu (-us), kuri nav norādīti uz pirmās kartes.
16. Fonds 30 dienas pirms kartes derīguma termiņa beigām nosūta personai vēstuli ar atgādinājumu par termiņu uz personas norādīto elektroniskā pasta adresi vai oficiālo elektronisko adresi. Ja persona vēlas karti atjaunot, tā iesniedz jaunu iesniegumu fondā. Fonds, pārbaudot personas atbilstību Goda ģimenes statusam, attiecīgi pieņem lēmumu par kartes piešķiršanu vai atteikumu to piešķirt.
17. Fonda pārstāvis personai izsniegto plastikāta un digitālo karti reģistrē Informācijas uzkrāšanas un analīzes sistēmā.
18. Ja plastikāta karte nosūtīta ierakstītā pasta sūtījumā, fonds veic ierakstu fonda Informācijas uzkrāšanas un analīzes sistēmā, norādot numuru, ko attiecīgajai vēstulei piešķīris pasta pakalpojumu sniedzējs, un vēstules nosūtīšanas datumu.
19. Fonds ne retāk kā reizi gadā pārbauda kartes saņēmēju atbilstību Goda ģimenes statusam, nosūtot Pilsonības un migrācijas lietu pārvaldei, Veselības un darbspēju ekspertīzes ārstu valsts komisijai, Valsts izglītības informācijas sistēmas uzturētājiem un Uzturlīdzekļu garantiju fonda administrācijas pieprasījumu atbilstoši šo noteikumu 13., 14., 15. un 16. punktā noteiktajam.
20. Ja fonds konstatē, ka persona neatbilst Goda ģimenes statusam, kā arī, ja karte ir nozaudēta vai kļuvusi lietošanai nederīga, fonds pieņem lēmumu par kartes anulēšanu un anulē karti.
21. Ja plastikāta karte ir anulēta vai persona pieprasa karti atkārtoti, jo tā kļuvusi lietošanai nederīga, personai ir pienākums to atgriezt fondam, vai to iznīcināt. Persona ir atbildīga, ka karte, pēc tās anulēšanas vai piesakot karti kā bojātu, netiek izmantota.
22. Lēmumu par atteikumu piešķirt karti, kā arī lēmumu par kartes anulēšanu persona saņem uz norādīto elektroniskā pasta adresi vai oficiālo elektronisko adresi.
23. Lēmumu par atteikumu piešķirt karti, kā arī lēmumu par kartes anulēšanu persona var apstrīdēt, iesniedzot attiecīgu iesniegumu fonda sekretariāta izveidotā komisijā. Komisijas lēmumu var pārsūdzēt Administratīvajā rajona tiesā normatīvajos aktos noteiktajā kārtībā.
24. Lēmuma par atteikumu piešķirt karti vai lēmuma par kartes anulēšanu apstrīdēšana un pārsūdzēšana neaptur attiecīgā lēmuma darbību, izņemot gadījumu, kad šī darbība tiek apturēta ar fonda vai tiesas lēmumu.

**III. Kartes izmantošana**

1. Tiesības izmantot karti ir:
	1. personai, uzrādot personu apliecinošu dokumentu vai derīgu autovadītāja apliecību;
	2. bērnam, uzrādot skolēna apliecību vai personu apliecinošu dokumentu;
	3. šo noteikumu 7.2. apakšpunktā minētajai pilngadīgajai personai, kura nav sasniegusi 24 gadu vecumu un turpina iegūt izglītību, uzrādot studenta apliecību vai personu apliecinošu dokumentu;
	4. šo noteikumu 7.3. apakšpunktā minētajai pilngadīgajai personai, kura nav sasniegusi 24 gadu vecumu, ja tai ir noteikta I vai II invaliditātes grupa, uzrādot invaliditātes apliecību vai personu apliecinošu dokumentu.
2. Karti aizliegts nodot lietošanā trešajām personām.
3. Personai, kurai karte piešķirta, ir pienākums rakstiski paziņot fondam, ja:
	1. mainījies personas vai bērna vārds (-i) un (vai) uzvārds;
	2. mainījušās citas ziņas un tādēļ persona vairs neatbilst Goda ģimenes statusam;
	3. karte ir nozaudēta;
	4. plastikāta karte ir kļuvusi lietošanai nederīga (piemēram, kartei ir bojājumi, kuru dēļ nav iespējams vizuāli identificēt kartes turētāja vārdu (-us) un uzvārdu vai izlasīt kartē norādīto informāciju);
	5. karte ir nozagta. Šādā gadījumā pievieno policijas izziņu par kriminālprocesa uzsākšanu saistībā ar kartes zādzības faktu.
4. Ja persona vēlas saņemt karti atkārtoti, persona iesniedz fondā šo noteikumu 9. punktā minēto iesniegumu, papildus norādot kartes atkārtotas saņemšanas iemeslu, un fonds pieņem lēmumu atbilstoši šo noteikumu II nodaļā minētajai kārtībai.

**IV. Noslēguma jautājumi**

1. Goda ģimenes karti digitālā formātā fonds personai izsniedz no 2022. gada 1. janvāra.
2. Šo noteikumu 10.2. un 10.3. apakšpunkts stājas spēkā 2022. gada 1. janvārī.
3. Valsts atbalsta programmas “Latvijas Goda ģimenes apliecība “3+ Ģimenes karte”” ietvaros daudzbērnu ģimenei izsniegtā Latvijas Goda ģimenes apliecība “3+ Ģimenes karte” ir derīga līdz kartes derīguma termiņu beigām.
4. Šo noteikumu 2.punktā un 13.3.apakšpunktā minētais regulējums attiecībā uz ģimenēm, kuru aprūpē ir bērns ar invaliditāti vai personu, kura nav sasniegusi 24 gadu vecumu, ja tai ir noteikta I vai II invaliditātes grupa, un šo noteikumu 7.3., 8.2., 8.4. apakšpunkts, 14. punkts un 20.3. un 31.4. apakšpunkts zaudē spēku 2021. gada 31. decembrī.
5. Atzīt par spēku zaudējušiem Ministru kabineta 2016. gada 5. janvāra noteikumus Nr. 15“Valsts atbalsta programmas “Latvijas Goda ģimenes apliecība “3+ Ģimenes karte”” īstenošanas kārtība” (Latvijas Vēstnesis, 2016, 9. nr., 2017, 213. nr.).
6. Noteikumi stājas spēkā 2021. gada 1. maijā.

Ministru prezidents A.K. Kariņš

Labklājības ministre R. Petraviča

K.Venta-Kittele 67021610,

kristine.venta-kittele@lm.gov.lv

R.Veidliņa 67782951

Ruta.veidlina@lm.gov.lv

L.Lāma 22811013

Linda.Lama@sif.gov.lv